Nissan GT-R
Το Nissan GT-R είναι ένα σπορ αυτοκίνητο που παράγεται από την ιαπωνική αυτοκινητοβιομηχανία Nissan.
Κυκλοφόρησε αρχικά στην Ιαπωνία στα τέλη του 2007, σε δεξιοτίμονη διάταξη, στη συνέχεια στις ΗΠΑ στα μέσα του 2008 και από τις αρχές του 2009 και στην Ευρώπη σε αριστεροτίμονη διάταξη, σε αντίθεση με τους προγόνους του, οι οποίοι διατίθεντο αποκλειστικά στην ιαπωνική αγορά.
Αρχικά παρουσιάστηκε σε πρωτότυπη μορφή μέσα στο 2005, ενώ η έκδοση παραγωγής παρουσιάστηκε στο Σαλόνι Αυτοκινήτου του Τόκιο το 2007.
Σε αντίθεση με τα προηγούμενα GT-R, δεν βασίζεται στην πλατφόρμα των Skyline πλέον, αλλά αποτελεί ανεξάρτητο μοντέλο στην παλέτα της Nissan.
Σύμφωνα με τη Nissan, το μοντέλο αυτό μπορεί να πετύχει χρόνο 7:29 στην πίστα του Nürburgring στη Γερμανία.
Το GT-R έχει αποσπάσει εξαιρετικές κριτικές για τις επιδόσεις και την οδική συμπεριφορά του.
Τεχνικά στοιχεία
Το GT-R εφοδιάζεται με κινητήρα V6 3.8 λίτρων, με διπλό τούρμπο, φτάνοντας τους 485 ίππους (η αρχική ισχύς ήταν 480 ίπποι).
Η μετάδοση γίνεται μέσω ενός 6-τάχυτου ημιαυτόματου κιβωτίου διπλού συμπλέκτη, σε συνδυασμό με ένα εξελιγμένο ηλεκτρονικό σύστημα τετρακίνησης με την ονομασία ATTESA-ETS (Advanced Total Traction Engineering System for All-Terrain - Electronic Torque Split).
Η ισχύς μεταδίδεται κατά κανόνα στους πίσω τροχούς, στέλνοντας πάντως την ισχύ και στον μπροστινό άξονα όποτε υπάρχει ανάγκη.
Το αυτοκίνητο επιταχύνει από τα 0 στα 100 χλμ/ώρα σε 3,5 δευτερόλεπτα και πετυχαίνει τελική ταχύτητα 310 χλμ/ώρα.
Ιδιαίτερο στοιχείο της σχεδίασης αποτελεί η τοποθέτηση του κιβωτίου ταχυτήτων στον πίσω εγκάρσιο άξονα, με τον κινητήρα να βρίσκεται εμπρός.
Αυτό έχει σαν αποτέλεσμα να υπάρχουν δύο παράλληλοι διαμήκεις άξονες μετάδοσης της κίνησης.
Πέρα από τα μηχανολογικά στοιχεία, το GT-R εφοδιάζεται και με μία πληθώρα ηλεκτρονικών συστημάτων για την περαιτέρω βελτίωση της οδικής συμπεριφοράς του αυτοκινήτου.
Τα συστήματα αυτά έχουν δυνατότητα ενεργοποίησης και απενεργοποίησης, ανάλογα με τις επιθυμίες του οδηγού.
Το GT-R έχει επίσης μία οθόνη στο ταμπλό, από όπου ο οδηγός έχει τη δυνατότητα να ανακαλέσει πληροφορίες, όπως πίεση υπερπλήρωσης, πίεση ελαστικών, κατανομή ροπής, τιμές πλευρικών επιταχύνσεων και επιβραδύνσεων κλπ.
θυμίζοντας παιχνίδι PlayStation.
Μάλιστα τα γραφικά της οθόνης τα έχει επιμεληθεί η Polyphony Digital Inc.,
η εταιρεία που κατασκευάζει το παιχνίδι Gran Turismo για το PlayStation.
Τεχνικά χαρακτηριστικά - Επιδόσεις
Nissan GT-R (R35)
