Μπουρμπούλια
Μπουρμπούλια ήταν το όνομα ελληνικού μουσικού συγκροτήματος που έγινε γνωστό συνοδεύοντας το Διονύση Σαββόπουλο, όταν αυτός έκανε στροφή προς το ροκ και ηχογράφησε τον "Μπάλλο".
Οι Τάκης Ανδρούτσος (κιθάρα), Νίκος Τσιλογιάννης (ντραμς), Βασίλης Ντάλλας (μπάσο) και Άρης Τασούλης (πλήκτρα) έκαναν τις πρώτες τους εμφανίσεις το 1968-69 και την επόμενη χρονιά τους βρίσκουμε στο "Ροντέο" με τον Σπύρο Καζιάνη (πνευστά) και τον Γιάνο Λαμπίτσι (κιθάρα) στη θέση του Ανδρούτσου και του Τασούλη.
Στην πορεία τους ανεξαρτητοποιήθηκαν απ' τον Σαββόπουλο και στο άλμπουμ "Ζωντανοί Στο Κύτταρο" παίζουν τη "Μαύρη Θάλασσα", με την προσθήκη της Στέλλας Γαδέδη (φλάουτο) στη θέση του Καζιάνη, ενώ στη συνέχεια ο Λαμπίτσι αντικαταστάθηκε από τον Αλέκο Γλύκα κι αυτός με την σειρά του από τον Νίκο Δαπέρη.
Στις αρχές τού 1972 οι εναπομείναντες Τσιλογιάννης και Ντάλλας, ενώθηκαν με τον Παύλο Σιδηρόπουλο και τον Παντελή Δεληγιαννίδη (πρώην Δάμων και Φιντίας), και ηχογράφησαν για τη "Λύρα" το 45ρι "Ο Ντάμης ο Σκληρός / Απογοήτευση" κι έκαναν αρκετές εμφανίσεις σε συναυλίες και σε μαγαζιά (στη "Μαϊμού", στη "Πέμπτη Εντολή", στο "Hobby").
Προστέθηκε σαν πέμπτο μέλος ο Αμερικάνος Mikel Frogg (κλαρίνο) και με τον Νίκο Δαπέρη στη θέση του Δεληγιαννίδη δοκίμασαν την τύχη τους στη Θεσσαλονίκη, όπου και διαλύθηκαν οριστικά το φθινόπωρο του 1973.
Ο Παντελής Δελληγιαννίδης έβγαλε το 1986 σε ανεξάρτητη παραγωγή το σόλο άλμπουμ "Follow The Sun", ενώ ο Βασίλης Ντάλλας πέθανε από καρκίνο στα πνευμόνια το 1996.
