Α.Ε.Ο. Πρωτέας Βούλας
Ο Αθλητικός Επιμορφωτικός Όμιλος Πρωτέας Βούλας είναι ελληνικό αθλητικό σωματείο που δραστηριοποιείται στην περιοχή της Βούλας, στο Νομό Αττικής, όπου και βρίσκεται η έδρα του, το Κλειστό Γυμναστήριο Βούλας "Γεώργιος Γεννηματάς".
Επίσημο έτος ίδρυσής του είναι το 1980.
Αγωνίζεται με χρώματα το κόκκινο και το σκούρο μπλε.
Ο σύλλογος διατηρεί τμήματα ανδρικής και γυναικείας καλαθοσφαίρισης για όλες τις ηλικιακές ομάδες.
Τμήμα καλαθοσφαίρισης ανδρών
Το ανδρικό τμήμα καλαθοσφαίρισης του Πρωτέα Βούλας δημιουργήθηκε το 1980 στην περιοχή του Πανοράματος Βούλας.
Κατά την αγωνιστική περίοδο 2008-09 η ομάδα της Βούλας αγωνίστηκε στο Πρωτάθλημα της Α' Κατηγορίας Ανδρών που διοργανώνει η Ε.Σ.ΚΑ.Ν.Α., καταλαμβάνοντας την 5η θέση στην τελική βαθμολογία.
Έχοντας παραμείνει χωρίς προβλήματα στην κατηγορία, τη χρονιά 2009-10 τερμάτισε στη 2η θέση του βαθμολογικού πίνακα, χάνοντας τον τίτλο από τον Α.Ο.Φ.
Πορφύρας.
Κατά την περίοδο 2010-11, πάντα στην Α' Κατηγορία, ο σύλλογος κατετάγη 7ος στην τελική βαθμολογία.
Την επόμενη χρονιά, 2011-12, σκαρφάλωσε μία θέση ψηλότερα, ολοκληρώνοντας τη χρονιά στην 6η θέση με 14 νίκες και 12 ήττες.
Η περίοδος 2012-13 αποδείχθηκε, ωστόσο, άτυχη για τον Πρωτέα, ο οποίος ολοκλήρωσε τις αγωνιστικές του υποχρεώσεις στην 12η θέση του βαθμολογικού πίνακα, γνωρίζοντας κατά συνέπεια τον υποβιβασμό.
Κατά την τρέχουσα αγωνιστική περίοδο, 2013-14, ο Α.Ε.Ο.
Πρωτέας Βούλας διαγωνίζεται στο Πρωτάθλημα Β' Κατηγορίας Ανδρών της Ε.Σ.ΚΑ.Ν.Α.
Παράλληλα συμμετέχει στο Κύπελλο Ανδρών της ίδιας Ένωσης.
Έδρα του συλλόγου είναι το το Κλειστό Γυμναστήριο Βούλας "Γεώργιος Γεννηματάς".
Πρόεδρος του συλλόγου είναι ο Χρήστος Βασιλειάδης.
Καθήκοντα προπονητή διατηρεί από τον Ιούνιο του 2012 ο Μάνος Μανουσέλης (προπονητής της Εθνικής Ελλάδος Παίδων).
Τμήμα καλαθοσφαίρισης γυναικών
Η σύσταση του γυναικείου τμήματος καλαθοσφαίρισης του Πρωτέα Βούλας έλαβε χώρα το 1986, οπότε και συμμετείχε στην Γ' Κατηγορία της Ε.Σ.Κ.Α.
Κατά την περίοδο 1995-96 ο σύλλογος έλαβε μέρος στο Πρωτάθλημα που διοργάνωσε στη νεοσύστατη Ε.Σ.Κ.Α.Ν.Α.
και συγκεκριμένα στην Α' Κατηγορία της.
Την επόμενη χρονιά, 1996-97, ο Πρωτέας αναδείχθηκε Πρωταθλητής Ε.Σ.ΚΑ.Ν.Α.
κερδίζοντας, παράλληλα, το εισιτήριο ανόδου στη Β' Εθνική Κατηγορία Γυναικών.
Δύο χρονιές μετά, κατά την λήξη της αγωνιστικής περίόδου 1998-99, ο Πρωτέας στέφθηκε Πρωταθλητής στη Β' Κατηγορία γυναικών, κερδίζοντας και την άνοδο στην Α2 Εθνική Κατηγορία, όπου παρέμεινε συνολικά πέντε χρονιές.
Η υψηλότερη θέση που κατέκτησε στο διάστημα αυτό ήταν η 6η και συγκεκριμένα το το 1999-2000.
Το Μάρτιο του 2004, ο Πρωτέας βρέθηκε αιφνιδιαστικά στην Α' Ε.Σ.Κ.Α.Ν.Α.
λόγω υποβιβασμού πολλών αθηναϊκών ομάδων της Α1 Κατηγορίας, παρόλο που δεν βρισκόταν στη ζώνη του υποβιβασμού της Α2 Κατηγορίας.
Αγωνιζόμενος στην κατηγορία αυτή ο Πρωτέας σημειώνει καλές επιδόσεις, κατακτώντας το Κύπελλο Γυναικών την περίοδο 2004-05, τη δεύτερη θέση στο πρωτάθλημα την επόμενη χρονιά, καθώς και το ίδιο το πρωτάθλημα το 2006-07 ολοκληρώνοντας αήττητος τη σαιζόν.
Η νέα πορεία του συλλόγου στην Α2 Εθνική (η Β' Εθνική είχε καταργηθεί στο μεταξύ) ξεκίνησε με μία μέτρια χρονιά (2007-08), οπότε και ο σύλλογος κατετάγη την άνοιξη 10ος.
Κατά την αγωνίστική περίοδο, 2008-09, το αποτέλεσμα υπήρξε ελαφρώς καλύτερο με την ομάδα να τερματίζει 8η στο Νότιο Όμιλο της Α2 Κατηγορίας.
Σε ό,τι αφορά το Κύπελλο Ελλάδος, γνώρισε τον αποκλεισμό κατά τη Β' Φάση γνωρίζοντας βαρειά ήττα με σκορ 36-83 από τις μετέπειτα τροπαιούχες Εσπερίδες Καλλιθέας.
Η επόμενη περίοδος, 2009-10, υπήρξε από τις πιο επιτυχημένες στη μέχρι σήμερα πορεία του συλλόγου, εφόσον ο Πρωτέας αναδείχτηκε Πρωταθλητής στο Νότιο Όμιλο της Α2 Εθνικής Κατηγορίας με μόλις μία ήττα παθητικό.
Με τον τρόπο αυτό προκρίθηκε για πρώτη φορά στην ιστορία του στην κορυφαία κατηγορία της ελληνικής καλαθοσφαίρισης.
Στο Κύπελλο Ελλάδος αποκλείστηκε στη Β' Φάση, όταν ηττήθηκε με σκορ 51-86 από την ομάδα του Παλαιού Φαλήρου.
Η περίοδος 2010-11 υπήρξε ταυτόχρονα πετυχημένη και αποτυχημένη για την ομάδα της Βούλας.
Αφενός στο Πρωτάθλημα της Α1 Εθνικής κατετάγη 10η στην τελική βαθμολογία γνωρίζοντας τον υποβιβασμό μέσω της διαδικασίας των πλέι άουτ, αφετέρου στο Κυπέλλο Ελλάδος προκρίθηκε στο Final Four που διεξήχθη στις 2 και 4 Απριλίου 2011 στην Αθήνα.
Στον μεν ημιτελικό επικράτησε του Πανιωνίου με σκορ 77-71, στο δε τελικό πραγματοποίησε πολύ καλή εμφάνιση γνωρίζοντας όμως την ήττα από τον νταμπλούχο Αθηναϊκό Βύρωνα με σκορ 64-61.
Την επόμενη χρονιά, 2011-12, λαμβάνοντας πλέον μέρος στο Πρωτάθλημα του Ομίλου Νότου της Α2 Εθνικής, ο σύλλογος της Βούλας ολοκλήρωσε τις αγωνιστικές του υποχρεώσεις στην 3η θέση, ισοβαθμώντας με τους δύο πρωτοπόρους, έχοντας συλλέξει 18 νίκες και 2 ήττες.
Σε ό,τι αφορά το Κύπελλο έφτασε μέχρι τη "Φάση των 8", όπου και γνώρισε την ήττα από τον Πανιώνιο Σμύρνης με σκορ 66–67.
Κατά την αγωνιστική περίοδο 2012-13 κατέκτησε την κορυφή του Πρωταθλήματος της Α2 Εθνικής και συγκεκριμένα στον Όμιλο Νότου.
Σαν αποτέλεσμα κέρδισε την απευθείας άνοδο στην Α1 Εθνική Κατηγορία.
Στις 31 Μαρτίου 2013 ο Πρωτέας έγινε η πρώτη ομάδα Α2 Εθνικής Κατηγορίας που κατέκτησε το Κύπελλο Ελλάδος Γυναικών, στο Final-4 που πραγματοποιήθηκε στη Νέα Ιωνία Βόλου.
Στον ημιτελικό επικράτησε του πρωτοπόρου της Α1 Εθνικής, Παναθηναϊκού, με σκορ 79-66.
Στον τελικό αντιμετώπισε τον Π.Α.Ο.Κ., ισοφαρίζοντας με τρίποντο της Βάσως Δασκαλοπούλου 45 δευτερόλεπτα πριν το τέλος, ενώ το νικητήριο καλάθι πέτυχε η Τούλα Μαγαλιού με λέι απ 2,5" πριν το τέλος, διαμορφώνοντας το τελικό σκορ σε 52-50.
Η Μαγαλιού ήταν, επίσης, η πρώτη σκόρερ με 15 πόντους και αναδείχτηκε MVP του τελικού.
Κατά την περίοδο 2013-14 ο Πρωτέας εξακολούθησε να αγωνίζεται με προπονητή τον Αλέκο Δάγλα στο Πρωτάθλημα της Α1 Εθνικής.
Μετά τη λήξη της κανονικής περιόδου, κι έχοντας συγκρεντρώσει 13 νίκες και 5 ήττες, τερμάτισε στη 2η θέση του βαθμολογικού πίνακα, εξασφαλίζοντας την απευθείας συμμετοχή του στα Play-Offs.
Η αθλήτρια του συλλόγου, Λολίτα Λύμουρα, ήταν εκείνη που σημείωσε τις περισσότερες ασίστ για τη διοργάνωση στη διάρκεια της κανονικής περιόδου, 108 στον αριθμό.
Η ομάδα της Βούλας κλήθηκε στην επόμενη φάση να αντιμετωπίσει τον Άρη Θεσσαλονίκης.
Βάσει της προκήρυξης του Πρωταθλήματος, νικήτρια θα αναδεικνυόταν η ομάδα που πρώτη θα συγκέντρωνε τρεις νίκες εναντίον της αντιπάλου της, λαμβάνοντας υπόψη και τα αποτελέσματα της κανονικής περιόδου.
Η ομάδα της Θεσσαλονίκης μετρούσε ήδη δύο ήττες και κατόπιν της απόφασής της να μην ταξιδέψει στην Αθήνα, ο Πρωτέας πέρασε στην τετράδα άνευ αγώνος.
Για τη διαμόρφωση των θέσεων 1 έως 4, υπό τους ίδιους όρους, ο Πρωτέας βρέθηκε απέναντι στον Παναθηναϊκό, με τις δύο ομάδες να έχουν συλλέξει από μία ήττα και μια νίκη στην κανονική περίοδο.
Χρειάστηκαν τρία ακόμη παιχνίδια για να περάσει στους τελικούς ο Πρωτέας με διαφορά δύο πόντων στο τελευταίο ματς.
Στην τέταρτη και τελευταία φάση του Πρωταθλήματος, οι ομάδες που πέρασαν επιτυχώς στην καλύτερη τετράδα αγωνίστηκαν στη σειρά των μικρών και μεγάλων τελικών.
Νικήτρια της κάθε σειράς θεωρήθηκε η ομάδα που πρώτη συγκέντρωσε τέσσερις νίκες επί της αντιπάλου της μεταφέροντας τις νίκες και ήττες της κανονικής περιόδου.
Αντίπαλος του Πρωτέα ήταν η Ένωση Σουρμένων-Ελληνικού, η οποία είχε καταλάβει την κορυφή της βαθμολογίας κατά την κανονική περίοδο, έχοντας νικήσει τον Πρωτέα και στα δύο μεταξύ τους παιχνίδια.
Η Ένωση κατέκτησε εν τέλει τον τίτλο του Πρωταθλητή χωρίς να υποστεί καμία ήττα από τον Πρωτέα στα επόμενα δύο παιχνίδια.
Στα πλαίσια του θεσμού του Κυπέλλου Ελλάδος, οι αθλήτριες του Πρωτέα προκρίθηκαν επιτυχώς στη "Φάση των 8".
Εκεί κλήθηκαν να αντιμετωπίσουν το μετέπειτα φιναλίστ Παναθηναϊκό, γνωρίζοντας τον αποκλεισμό με σκορ 57-60.
Στη διάρκεια της χρονιάς καμία ελληνική ομάδα, συμπεριλαμβανομένου του Αθηναϊκού, δεν συμμετείχε για οικονομικούς λόγους σε κάποια ευρωπαϊκή διοργάνωση παρόλο που τουλάχιστον πέντε είχαν το δικαίωμα εφόσον το επιθυμούσαν και πληρούσαν κάποια ελάχιστα κριτήρια σε ό,τι αφορά την έδρα τους.
Κατά την τρέχουσα αγωνιστική περίοδο, 2014-15, ο Α.Ε.Ο.
Πρωτέας Βούλας λαμβάνει μέρος στο Πρωτάθλημα της Α1 Εθνικής Κατηγορίας Γυναικών που διοργανώνει η Ελληνική Ομοσπονδία Καλαθοσφαίρισης.
Στα πλαίσια του θεσμού του Κυπέλλου Ελλάδος η ομάδα της Βούλας έχει προκριθεί στη "Φάση των 8", έχοντας αποκλείσει τον Π.Α.Ο.Κ...
Έδρα του συλλόγου είναι το το Κλειστό Γυμναστήριο Βούλας "Γεώργιος Γεννηματάς".
Πρόεδρος του συλλόγου είναι ο Χρήστος Βασιλειάδης.
Καθήκοντα προπονητή διατηρεί από το Φεβρουάριο του 2011 ο Αλέκος Δάγλας, ο οποίος ανανέωσε το συμβόλαιό του και για την επόμενη χρονιά.
Συνεργάτης του είναι ο προπονητής της ομάδας των Νεανίδων, Γρηγόρης Τασιόπουλος.
Το ρόστερ του Πρωτέα Βούλας για την αγωνιστική περίοδο 2014-15 συνθέτουν οι παρακάτω αθλήτριες:
Τμήματα υποδομής
Το τμήμα καλαθοσφαίρισης Νεανίδων του συλλόγου κατέκτησε την αγωνιστική περίοδο 2012-13 το Πρωτάθλημα Νεανίδων που διοργανώνει η Ε.Σ.ΚΑ.Ν.Α.
Το ίδιο επίτευγμα επανέλαβε και την επόμενη χρονιά, 2013-14 με προπονητή το Γρηγόρη Τασιόπουλο.
Ακολούθως ο Πρωτέας κατέκτησε και το Πρωτάθλημα Ελλάδας Νεανίδων.
Βάσει ψηφοφορίας των προπονητών της διοργάνωσης, πολυτιμότερη παίκτρια της χρονιάς αναδείχθηκε η αθλήτρια του Πρωτέα, Πηνελόπη Παυλοπούλου.
Την ίδια χρονιά η ομάδα των Νεανίδων έφτασε στον τελικό του Κυπέλλου Γυναικών που διοργάνωσε η Ε.Σ.ΚΑ.Ν.Α.
όπου και γνώρισε την ήττα από την Ελευθερία Μοσχάτου με σκορ 61-53.
Δραστηριότητες
Ο σύλλογος διοργανώνει εδώ και δύο δεκαετίες το εσωτερικό τουρνουά "Αγγέλα Μικεδάκη".
Παράλληλα εκδίδει το περιοδικό "ΠΡΩΤΕΑΣ εν δράσει" με τη συμβολή των εμπλεκομένων με το σύλλογο προσώπων.
