Π.Α.Ο. Θρίαμβος Αθηνών
Ο Π.Α.Ο Θρίαμβος Αθηνών είναι το ιστορικό σωματείο του Νέου Κόσμου στην Αθήνα με έτος ίδρυσης το 1930.
Το 1927 αναφέρεται ως ανεξάρτητο σωματείο με το όνομα "Θρίαμβος Χαροκόπου" και το 1946 ως "Θρίαμβος Κυνοσάργους".
Σταδιακά τα διάφορα ανεξάρτητα σωματεία της συνοικίας (Φοίνιξ, Ελπίς, Ένωσις Δουργουτίου, Πράσινη Θύελλα κ.ά.) διαλύθηκαν και απέμειναν ο ΠΑΟ Φοίβος και η Δόξα Αθηνών.
Το 1967 ο Θρίαμβος ξαναπήρε το αρχικό του όνομα, μετά από τη συγχώνευση Φοίβου και Δόξας.
Διατηρεί τμήματα ποδοσφαίρου, μπάσκετ και χάντμπολ.
Ποδόσφαιρο
Κατά τη μεταπολεμική περίοδο το δυναμικότερο ποδοσφαιρικό σωματείο του Νέου Κόσμου ήταν ο Ποδοφαιρικός Αθλητικός Όμιλος "Φοίβος", με χρώματα πράσινο-λευκό.
Το γήπεδο που αγωνιζόταν βρισκόταν στους πρόποδες του λόφου του Αγ.
Γεωργίου, στη διασταύρωση των οδών Μπουμπουλίνας και Ρουμπέση.
Στο χώρο αυτό από τη δεκαετία του '70 έχει χτιστεί σχολικό συγκρότημα.
Ο Φοίβος ιδρύθηκε το 1946, σύμφωνα με δημοσίευμα της εφ.
Αθλητική Ηχώ:
"Εις την συνοικίαν Κυνοσάργους ιδρύθη η ποδοσφαιρική ομάς "Φοίβος".
Η σύνθεσίς της: Κρητικός, Σκαλτσάς, Μοθωναίος, Σοφάς, Σαβούλης, Παπαδογεωργάκης, Μωυσής, Γιαννακόπουλος, Καρδιακός, Μπαβέλας, Γάκης".
Το Μάρτιο του 1949 εγκαινίασε το γήπεδό του, διοργανώνοντας τουρνουά μεταξύ τοπικών ανεξάρτητων ομάδων τις οποίες σύντομα απορρόφησε, παρουσία 3.000 θεατών.
Το έτος αυτό αγωνίστηκε στο πρωτάθλημα ανεξάρτητων ομάδων και το επόμενο στη Δόκιμη κατηγορία της ΕΠΣΑ.
Στη συνέχεια εντάχθηκε στο τοπικό πρωτάθλημα της ΕΠΣ Αθήνας, στις χαμηλές κατηγορίες Γ΄ και Β΄.
Αποτελούσε ποδοσφαιρικό φυτώριο και οι καλύτεροι παίκτες του συνήθως κατέληγαν στον γειτονικό Πανιώνιο Ν.
Σμύρνης, όπως ο Γιαννακόπουλος, ο Θανάσης Σαραβάκος και ο Γιώργος Δέδες.
Το 1961 αναδείχθηκε πρωταθλητής Β1 κατηγορίας και ανέβηκε για πρώτη φορά στην Α2΄ κατηγορία της ΕΠΣΑ, με πρωταγωνιστή το νεαρό τότε Γιώργο Δέδε.
Την ομάδα ακολουθούσε μεγάλος αριθμός φιλάθλων.
Είναι χαρακτηριστικό πως στον αποφασιστικό αγώνα με τη Δόξα Αθηνών, στον οποίο με την ισοπαλία πήρε την άνοδο, ο Φοίβος αγωνίστηκε στο Στάδιο Νέας Σμύρνης ενώπιον 7.000 θεατών!
Τη χρονιά αυτή στο Φοίβο αγωνίζονταν οι παίκτες: Ντουντουλάκης (τερμ.),
Αλαφάκης Ι και ΙΙ, Λύρης, Κωνσταντινίδης, Παπαδόπουλος, Κωστάκος, Ρήγας, Δέδες, Οικονομόπουλος, Φράγκου.
Την επόμενη σεζόν ανέβηκε στην Α1, στην οποία αγωνίστηκε τις περιόδους 1962-63 ως 1966-67.
Πριν από τον β΄ παγκόσμιο πόλεμο στην περιοχή Ν.
Κόσμου-Κυνοσάργους δραστηριοποιούνταν διάφορα ποδοσφαιρικά σωματεία, όπως ο "Ποσειδών Κυνοσάργους", τα οποία δεν εξελίχθηκαν σε επίσημα.
Ένα από αυτά ήταν η "Μικρασιατική Ένωσις" (ή "Μικρασιατική Δουργούτη"), με έτος ίδρυσης το 1930, η οποία είχε ιδρυθεί από πρόσφυγες και αγωνιζόταν στο χώρο της σημερινής πλατείας ΙΚΑ στο πρωτάθλημα ανεξαρτήτων ομάδων.
Μεταπολεμικά, η Μικρασιατική Ένωση έγινε επίσημο σωματείο και έλαβε μέρος στο πρωτάθλημα της ΕΠΣΑ.
Στις 22 Ιουνίου 1947 έκανε επίσημα εγκαίνια του νέου γηπέδου της πίσω από τον Αγ.
Σώστη, στα οποία παρέστησαν διάφορες επίσημες και ανεπίσημες ομάδες της περιοχής: Αστήρ, Αρμενική, Αετός Γερεβάν, Ελπίς, Ένωσις Κατσιποδίου (μετέπειτα ΑΟ Δαφνης), Ηρακλής Καλλιθέας, Θύελλα Ν.
Σμύρνης, Θρίαμβος, Φοίβος Κυνοσάργους, Φοίνιξ Καλλιθέας ("Αθλητική Ηχώ", 12/6/1947).
Από τη Μικρασιατική δημιουργήθηκε η Δόξα, η οποία αρχικά αγωνιζόταν στο γήπεδο του Αγ.
Σώστη, στο χώρο που είναι χτισμένες οι προσφυγικές πολυκατοικίες.
Το 1946 αναφέρεται ως "Δόξα Αγ.
Ασωμάτων" και αργότερα ως "Δόξα Αθηνών".
Είχε χρώματα μπλε και άσπρο.
Τη δεκαετία του '50 εντάχθηκε στην ΕΠΣΑ και η έλλειψη γηπέδου την ανάγκασε να αγωνίζεται στο γήπεδο του Φοίβου, με τον οποίο ακολούθησε παράλληλη πορεία.
Μεταξύ των δύο ομάδων υπήρχε ανταγωνισμός και ανέβαιναν σχεδόν ταυτόχρονα τις κατηγορίες.
Από το 1963 και εξής η Δόξα έπαιζε στην Α1 κατηγορία της ΕΠΣΑ, δηλαδή τη δεύτερη αθηναϊκή κατηγορία, όπως και ο Φοίβος.
Το 1967 η δικτατορία της 21ης Απριλίου υποχρέωσε σε συγχώνευση πολλά σωματεία που δραστηριοποιούνταν στην ίδια συνοικία.
Ανάμεσα σε αυτά ήταν και ο Φοίβος με τη Δόξα, από τη συγχώνευση των οποίων δημιουργήθηκε ο "ΠΑΟ Θρίαμβος", με χρώματα τo πράσινο από το Φοίβο και το μπλε από τη Δόξα.
Ο Θρίαμβος εντάχθηκε στη Β΄ κατηγορία της ΕΠΣΑ και σταδιακά ανέβηκε ως τις εθνικές κατηγορίες.
Σήμερα αγωνίζεται στην Ένωση Ποδοσφαιρικών Σωματείων Αθηνών.
Όμως, από τα μέσα της δεκαετίας του '80 έως το ξεκίνημα της δεκαετίας του '90 ο Θρίαμβος μετείχε οκτώ χρονιές στο νότιο όμιλο του πρωταθλήματος της Γ' εθνικής.
Πρωταθλήματα Δ΄ εθνικής: 1983, 1988.
Χάντμπολ
Το 2009-10 η ανδρική ομάδα χάντμπολ του Θρίαμβου αγωνίζεται στη Β΄ Εθνική.
Το 2011-2012 η ομάδα των μίνι αγοριών κατέκτησε το πρωτάθλημα Αττικής νικώντας στον τελικό τον Παράδεισο Αμαρουσίου με σκορ 19-18.
Το 2012-2013 η ομάδα των μίνι αγοριών κατέκτησε την 2η θέση στο πρωτάθλημα Αττικής.
Μπάσκετ
Η γυναικεία ομάδα του Θρίαμβου μετείχε για πολλά χρόνια στην Α΄ εθνική.
Ανέβηκε το 1992 κι αγωνίστηκε στην Α΄ Εθνική (από το 1999 Α1΄) ως το 2004 με εξαίρεση μια-δυο σεζόν.
Πολλές φορές πρωταγωνίστησε στο πρωτάθλημα, τερματίζοντας σε υψηλές θέσεις και παίζοντας στις ευρωπαϊκές διοργανώσεις.
Με προπονητή το Νίκο Μαρίνο, το 1998 κατέκτησε το Κύπελλο Ελλάδος νικώντας τον ΑΟ Σπόρτιγκ με 77-55 και το 1999 έφτασε ξανά στον τελικό, αλλά αυτή τη φορά ηττήθηκε από τον Σπόρτιγκ 44-48.
Το 2002 υποβιβάστηκε στην Α2 και το 2004 στην Α΄ κατηγορία της ΕΣΚΑ, όπου αγωνίζεται έκτοτε.
Την κυπελλούχο ομάδα του τελικού 1998 αποτελούσαν:
Τη φιναλίστρια ομάδα του τελικού 1999 αποτελούσαν:
