Τροπικός κύκλος
Τροπικοί κύκλοι ονομάζονται οι παράλληλοι κύκλοι του ουράνιου ισημερινού που διέρχονται από τα σημεία των τροπών (θερινού ή χειμερινού) εξ ού και η ονομασία τους.
Επειδή δε τα σημεία των τροπών είναι δύο, δύο είναι και οι τροπικοί κύκλοι.
Συγκεκριμένα κατά τη φαινομενική περιφορά του Ήλιου στο επίπεδο της εκλειπτικής, όταν αυτός φθάνει στα σημεία των τροπών, όπου και παρουσιάζει την μεγαλύτερη απόκλιση αστέρος, ταυτόχρονα, κατά τη φαινομενική περιστροφή της ουράνιας σφαίρας διαγράφονται επ΄ αυτής, ίχνοι κύκλων παράλληλων προς τον ουράνιο ισημερινό, που απέχουν απ΄ τον τελευταίο όσο και αντίστοιχα η κλίση του Ήλιου, που είναι και η γωνία λόξωσης, δηλαδή 23° 26' 22", βόρεια ή νότια του ισημερινού.
Λαμβάνοντας δε υπόψη ότι ο ουράνιος ισημερινός είναι η επέκταση του γήινου ισημερινού στην ουράνια σφαίρα συνάγεται ότι και οι τροπικοί αυτοί κύκλοι αποτελούν αντίστοιχα επί της Γης παράλληλους κύκλους προς τον γήινο ισημερινό σε ίδια απόσταση απ΄ αυτόν δηλαδή στο γεωγραφικό πλάτος των 23° 26' 22", όπου ο ένας βρίσκεται με βόρειο πλάτος, δηλαδή στο βόρειο ημισφαίριο, που ονομάζεται αντίστοιχα Βόρειος τροπικός, και ένας ομοίως με νότιο πλάτος, στο νότιο ημισφαίριο καλούμενος αντίστοιχα Νότιος τροπικός.
