Peugeot 607
Το Peugeot 607 ήταν ένα μεσαίο πολυτελές αυτοκίνητο της κατηγορίας Ε, που παρήχθη από τη γαλλική αυτοκινητοβιομηχανία Peugeot, από τον Φεβρουάριο του 2000 έως τον Σεπτέμβριο του 2010.
Αντικατέστησε το Peugeot 605 και αντικαταστάθηκε, μαζί με το μικρότερο 407, από το Peugeot 508, το 2011.
Παρουσίαση
Το Peugeot 607 παρουσιάστηκε στο Σαλόνι Αυτοκινήτου της Φρανκφούρτης τον Οκτώβριο του 1999, ως ο επίσημος διάδοχος του Peugeot 605.
Βασιζόταν στο ίδιο σασί με το 605, με αποτέλεσμα να έχει ακριβώς το ίδιο μεταξόνιο, αλλά με ριζικά πιο σύγχρονο ντιζάιν, ενώ και το συνολικό μήκος του είχε αυξηθεί αισθητά, φτάνοντας τα 4,90 μέτρα.
Ο αεροδυναμικός συντελεστής Cd του 607 ήταν 0,29.
Ακολούθησε ένα μεταβατικό στάδιο περαιτέρω βελτιώσεων και τελικώς το νέο μοντέλο λανσαρίστηκε τον Μάιο του 2000.
Εξοπλισμός
Τα επίπεδα εξοπλισμού του 607 ήταν υψηλά, καθώς ήδη από το λανσάρισμα όλες οι εκδόσεις έφεραν στάνταρ 8 αερόσακους, Σύστημα Αντιμπλοκαρίσματος Τροχών (ABS), σύστημα ελέγχου πίεσης ελαστικών (tire-pressure monitor), 2-ζωνικό αυτόματο ηλεκτρονικό κλιματισμό (climatronic), CD-player, εμπρός και πίσω ηλεκτρικά παράθυρα και κεντρικό κλείδωμα.
Όλα τα 607, επίσης, προσέφεραν έξτρα δερμάτινο σαλόνι και σύστημα δορυφορικής πλοήγησης.
Σημειωτέον ότι ήδη από το λανσάρισμα του αρχικού κινητήρα ντίζελ, του 2.2 HDi, ήταν και το πρώτο στην ιστορία αυτοκίνητο με φίλτρο σωματιδίων σε πετρελαιοκινητήρα, και μάλιστα ως στάνταρ, όπως συνέβη μετά και με όλα τα μεταγενέστερα ντίζελ μηχανικά σύνολα του 607.
Εμπορική πορεία
Όμως η Peugeot πάντα δυσκολευόταν να πετύχει εμπορικά στην κατηγορία των πολυτελών αυτοκινήτων εκτός Γαλλίας και το 607 δεν ήταν εξαίρεση.
Επιπλέον, πριν ακόμα κυκλοφορήσει, αμαυρώθηκε από ένα σκάνδαλο επικίνδυνης οδικής συμπεριφοράς, που αποκαλύφθηκε από τους δημοσιογράφους του γαλλικού περιοδικού αυτοκινήτου Auto Plus, μόλις 2 μήνες πριν την έναρξη των πωλήσεων.
Συγκεκριμένα, όπως ανέφεραν επίσημα οι δοκιμαστές του: "σε κάθε απότομη στροφή του τιμονιού, λόγω αιφνίδιας εμφάνισης εμποδίου ή απλώς από επιβράδυνση σε στροφή, το 607 αντιδρά αμέσως με μια πολύ έντονη μετατόπιση του πίσω μέρους του".
Από την πλευρά της, η Peugeot δήλωσε ότι τα οχήματα που χρησιμοποιήθηκαν για τη δοκιμή ήταν μοντέλα "προ-παραγωγής" και δεν είχαν λάβει ακόμα τις τελικές ρυθμίσεις.
Η εταιρεία προέβη τότε σε κάποιες επείγουσες τεχνικές αλλαγές, κυρίως στην ανάρτηση, η οποία έγινε πιο σκληρή, ενώ τοποθετήθηκαν και μεγαλύτερες ζάντες, και τελικώς το πρόβλημα φάνηκε να αμβλύνεται.
Ακόμα και μετά το λανσάρισμα, ωστόσο, πολλοί δημοσιογράφοι αυτοκινήτου, όπως ο Jeremy Clarkson της γνωστής βρετανικής εκπομπής Top Gear, εξέφρασαν αρνητική γνώμη για το 607, καθώς έκριναν ότι η ποιότητα κύλισης και το κράτημα / οδική συμπεριφορά του δεν ήταν αντάξια των παραδοσιακά υψηλών στάνταρ της Peugeot.
Ο ίδιος ο Clarkson μάλιστα υποστήριξε ότι στους τομείς αυτούς το 607 ήταν το χειρότερο μοντέλο που είχε κατασκευάσει ποτέ η εταιρεία - ακόμα χειρότερο και από το Peugeot 807, το οποίο είχε ήδη βαθμολογήσει ο ίδιος ως κάκιστο.
Πάντως γνώρισε κάποια απήχηση σε ορισμένα κράτη ως ταξί, ιδίως στην Πορτογαλία, όπου χρησιμοποιήθηκε ως ταξί αεροδρομίου στην πόλη Φάρο, συνήθως στις εκδόσεις 3.0 V6 και 2.2 HDi.
Επίσης γνώρισε δημοτικότητα ως ταξί, όχι τόσο αεροδρομίου, στα κράτη της Μπενελούξ.
Αντιθέτως, ως ιδιωτικής χρήσης αυτοκίνητο, μόνο στη Γαλλία κατάφερε αισθητές πωλήσεις, ενώ στα άλλα κράτη της Ευρώπης ο αριθμός των μοντέλων που κυκλοφόρησαν ήταν ελάχιστος και ειδικότερα στην Ελλάδα εντελώς μηδαμινός.
Μάλιστα το 2008 σταμάτησε να εξάγεται στο Ηνωμένο Βασίλειο, λόγω ανυπαρξίας ζήτησης.
Μεταγενέστερες βελτιώσεις
Tο 2004, το Peugeot 607 υπέστη μια ελαφρά ανανέωση, με επανασχεδιασμό στο εμπρόσθιο άκρο και την προσθήκη ενός νέου κινητήρα 2.7 HDi V6, ισχύος 208 hp (150 kW), ο οποίος συνδυαζόταν με ένα νέο 6-τάχυτο αυτόματο κιβώτιο.
Ταυτόχρονα και η έκδοση 3.0 V6 βενζίνης συνδυάστηκε επίσης αποκλειστικά με το ίδιο κιβώτιο.
Μεταγενέστερα, εν έτει 2006, εμφανίστηκε και 6-τάχυτο μηχανικό κιβώτιο στις τετρακύλινδρες εκδόσεις, καθώς και νέοι στάνταρ πλευρικοί αερόσακοι στα πίσω καθίσματα, ανεβάζοντας έτσι τον συνολικό αριθμό των στάνταρ αερόσακων στους 10.
Αντικατάσταση του 607
Η παραγωγή του Peugeot 607 σταμάτησε τον Ιούνιο του 2010.
Συνολικά παρήχθησαν 167.000
αντίτυπα σειράς 607.
Αρχικά είχε επικρατήσει η εντύπωση ότι ο αντικαταστάτης του 607 θα ονομαζόταν 608, ενώ αυτός του 407 θα ονομαζόταν 408.
Ωστόσο, τον Νοέμβριο του 2009, ο πρόεδρος του ομίλου PSA Peugeot Citroën, Philippe Varin, ανακοίνωσε ότι τα Peugeot 407 και 607 επρόκειτο να αντικατασταθούν ταυτόχρονα, από ένα ενδιάμεσων διαστάσεων μοντέλο, που κατά συνέπεια έλαβε την ονομασία Peugeot 508.
Η παρουσίαση του 508 έγινε στο Σαλόνι Αυτοκινήτου της Γενεύης τον Μάρτιο του 2011.
Το 508 μοιράζεται αμάξωμα και κινητήρες με το Citroën C5 δεύτερης γενιάς, με το ίδιο μάλιστα μεταξόνιο, στα 2.814 χιλιοστά, και σχεδόν το ίδιο μήκος: 4,79 μέτρα στην έκδοση Berline και 4,81 μέτρα στην έκδοση Break.
Όπως ακριβώς και με όλα τα ως τώρα Citroën C5, πρώτης και δεύτερης γενιάς, κυμαίνεται μεταξύ μεγαλομεσαίας και πολυτελούς κατηγορίας.
Εδώ πρέπει να αναφερθεί ότι από το 2010 παράγεται και διατίθεται στην Κίνα ένα μοντέλο με την ονομασία Peugeot 408.
Παρά το όνομά του, ωστόσο, δεν πρόκειται για διάδοχο του Peugeot 407, αλλά για μια εκδοχή sedan με μακρύτερο μεταξόνιο του Peugeot 308 hatchback.
Επίσημο προεδρικό αυτοκίνητο
Για ολόκληρη τη δεκαετία του 2000, το Peugeot 607 ανήκε στον κύκλο των επίσημων υπηρεσιακών αυτοκινήτων των Γάλλων Προέδρων, αρχικά του Ζακ Σιράκ και στη συνέχεια του Νικολά Σαρκοζί, οι οποίοι χρησιμοποίησαν εκτενώς διάφορα αντίτυπα του 607, όπως επίσης και των Citroën C6 και Renault Vel Satis.
Αναφορές
