Πορεία των κυπριακών ομάδων στα ευρωπαϊκά κύπελλα ποδοσφαίρου
Η Κυπριακή Ομοσπονδία Ποδοσφαίρου έγινε μέλος της ΟΥΕΦΑ το 1962.
Το 1963 άρχισε να συμμετέχει στο Κύπελλο Πρωταθλητριών Ομάδων Ευρώπης (μετέπειτα Τσάμπιονς Λιγκ) και στο Κύπελλο Κυπελλούχων Ευρώπης.
Από το 1971, όταν καθιερώθηκε το Κύπελλο ΟΥΕΦΑ (μετέπειτα Γιουρόπα Λιγκ), συμμετέχει και σε αυτό το θεσμό.
Ακόμη, συμμετείχε στο Κυπέλλου Ιντερτότο από το 1995 που η ΟΥΕΦΑ ανάλαβε τη διοργάνωση του.
Συνολικά έχουν συμμετάσχει 16 διαφορετικές ομάδες, τέσσερις από τις οποίες (ΕΠΑ, Πεζοπορικός, Αλκή και ΑΠΟΠ Κινύρας) δεν υφίστανται πλέον.
Ιστορική επισκόπηση και σημαντικότερα γεγονότα
Η Κύπρος στη δεκαετία του '60, δεχόταν βαριές ήττες, στη δεκαετία του '70 έπαιρνε τιμητικά αποτελέσματα με κάποιες διακρίσεις, στη δεκαετία του '80 έκανε μερικές σπουδαίες εμφανίσεις και τη δεκαετία του '90 ανέβηκε αισθητά με συνεχείς διακρίσεις στις πρώτες φάσεις, ενώ προσπάθησε και πολλές φορές για είσοδος στους ομίλους του Τσάμπιονς Λιγκ.
Τη δεκαετία '00 οι επιτυχίες αυξήθηκαν κατακόρυφα, με αποκορύφωμα αρχικά την είσοδο της Ανόρθωσης στους ομίλους του Τσάμπιονς Λιγκ το 2008-09 και του ΑΠΟΕΛ το 2009-10.
Στις αρχές της επόμενης δεκαετίας το ΑΠΟΕΛ επανέλαβε την επιτυχία του (2011-12), αλλά δεν σταμάτησε εκεί.
Προκρίθηκε από τους ομίλους στη φάση των 16 και ακολούθως στη φάση των 8.
Η πορεία αυτή του ΑΠΟΕΛ αποτελεί τη σημαντικότερη επιτυχία του κυπριακού ποδοσφαίρου έως σήμερα.
Την περίοδο 2014-15 ο ΑΠΟΕΛ συμμετείχε για τρίτη φορά στους ομίλους του Τσάμπιονς Λιγκ.
Επίσης, η ΑΕΚ Λάρνακας συμμετείχε στους ομίλους του Γιουρόπα Λιγκ την περίοδο 2011-12 και η ΑΕΛ την αμέσως επόμενη (2012-13).
Την περίοδο 2013-14 συμμετείχαν στους ομίλους του Γιουρόπα Λιγκ ο Απόλλωνας και ο ΑΠΟΕΛ και την περίοδο 2014-15 ο Απόλλωνας.
Μέχρι σήμερα, η περίοδος 2011-12 αποτελεί την πιο πετυχημένη για το κυπριακό ποδόσφαιρο.
Μοναδική φορά που οι κυπριακές ομάδες απείχαν των διοργανώσεων της ΟΥΕΦΑ ήταν η περίοδος 1974-75 λόγω των τραγικών γεγονότων της τουρκικής εισβολής στην Κύπρο.
Οι τρεις ομάδες που είχαν εξασφαλίσει τα ευρωπαϊκά εισιτήρια (Ομόνοια στο Κύπελλο πρωταθλητριών, η ΕΝΠ στο Κύπελλο Κυπελλούχων και ο Πεζοπορικός στο Κύπελλο ΟΥΕΦΑ) αποσύρθηκαν.
Την περίοδο 1986-87 ο ΑΠΟΕΛ κληρώθηκε στο δεύτερο γύρο του Κυπέλλου Πρωταθλητριών με την τουρκική Μπεσίκτας αλλά αποσύρθηκε για πολιτικούς λόγους, μετά από εντολή της κυπριακής κυβέρνησης και τιμωρήθηκε με μονοετή αποκλεισμό από τις διοργανώσεις της ΟΥΕΦΑ.
Τις επόμενες φορές που κυπριακές ομάδες κληρώθηκαν με τούρκικες συμμετείχαν κανονικά (Ανόρθωση με Τραμπζονσπόρ στο Τσάμπιονς Λιγκ 2005-06, ΑΠΟΕΛ επίσης με Τραμπζονσπόρ στο Κύπελλο ΟΥΕΦΑ την περίοδο 2006-07, ΑΕΛ με Φενερμπαχτσέ την περίοδο 2012-13 στους ομίλους του Γιουρόπα Λιγκ και Απόλλων με Τραμπζονσπόρ την περίοδο 2013-14 επίσης στους ομίλους του Γιουρόπα Λιγκ).
Οι κυπριακές ομάδες δεν έχουν κατακτήσει κάποιο τρόπαιο στις διοργανώσεις της ΟΥΕΦΑ που συμμετέχουν και προσμετρούνται στις βαθμολογίες των χωρών (Κύπελλο Πρωταθλητριών/ΟΥΕΦΑ Τσάμπιονς Λιγκ, Κύπελλο ΟΥΕΦΑ/ΟΥΕΦΑ Γιουρόπα Λιγκ, Κύπελλο Κυπελλούχων Ευρώπης).
Ωστόσο, στα επίσημα πρακτικά της ΟΥΕΦΑ, ο Εθνικός Άχνας θεωρείται ως νικητής του Κυπέλλου Ιντερτότο το 2006, καθώς τη χρονιά αυτή νικητές αναδεικνύονταν οι 11 ομάδες που προκρίνονταν από τον τρίτο γύρο και εξασφάλιζαν θέση στο Β' προκριματικό γύρο του Κυπέλλου ΟΥΕΦΑ.
Ιστορικές επιτυχίες για τις κυπριακές ομάδες στα κύπελλα Ευρώπης αποτελούν:
Η θέση της Κύπρου στην κατάταξη της ΟΥΕΦΑ με το τέλος της περιόδου 2012-13 ήταν η 14η, η καλύτερη που είχε ποτέ.
Πορεία κάθε ομάδας
Η πρώτη συμμετοχή του ΑΠΟΕΛ σε ευρωπαϊκή διοργάνωση ήταν στο Κύπελλο Κυπελλούχων 1963-64.
Χρονολογικά, ήταν η ομάδα που αγωνίστηκε για πρώτη φορά σε ευρωπαϊκή διοργάνωση (η Ανόρθωση που συμμετείχε στο Κύπελλο Πρωταθλητριών 1963-64 αγωνίστηκε μερικές μέρες αργότερα).
Αντιμετώπισε τη νορβηγική ΣΚ Τζιόβικ Λιν στο Παλιό Γ.Σ.Π., κερδίζοντας με 6-0, πετυχαίνοντας την πρώτη νίκη κυπριακής ομάδας σε ευρωπαϊκό αγώνα.
Κέρδισε και στον επαναληπτικό με 1-0 πετυχαίνοντας την πρώτη εκτός έδρας νίκη κυπριακής ομάδας και συνάμα εξασφαλίζοντας την πρώτη πρόκριση.
Η συνέχεια, ωστόσο, δεν ήταν ανάλογη αφού στον επόμενο γύρο της διοργάνωσης δέχθηκε τη συντριβή στην έδρα της Σπόρτινγκ Λισαβόνας με 16-1.
Εξακολουθεί να είναι η μεγαλύτερη ήττα κυπριακής ομάδας σε ευρωπαϊκό αγώνα και το μεγαλύτερο σκορ όλων των εποχών στις ευρωπαϊκές διοργανώσεις.
Μέχρι τη δεκαετία του 1990, ο ΑΠΟΕΛ πανηγύρισε άλλες 2 προκρίσεις.
Η δεύτερη πρόκριση ήλθε στο Κύπελλο Κυπελλούχων 1976-77 επί του Ηρακλής Θεσσαλονίκης και η επόμενη στο Κύπελλο Πρωταθλητριών 1986-87 επί της φινλανδικής ΧΓΚ Ελσίνκι.
Στην επόμενη φάση της διοργάνωσης κληρώθηκε με την τουρκική Μπεσίκτας.
Λόγω της τουρκικής κατοχής της Κύπρου, ο ΑΠΟΕΛ αρνήθηκε να αγωνιστεί.
Τη δεκαετία του 1990 ο ΑΠΟΕΛ, όπως και οι υπόλοιπες κυπριακές ομάδες, πανηγύρισε αρκετές προκρίσεις.
Στο Κύπελλο ΟΥΕΦΑ 1996-1997 κατάφερε για πρώτη φορά να αποκλείσει δύο αντιπάλους και να δώσει 6 ευρωπαϊκούς αγώνες.
Γεγονός που επαναλήφθηκε στο Τσάμπιονς Λιγκ 2002-03.
Ωστόσο, ο αποκλεισμός από τον γ΄ προκριματικός της διοργάνωσης έδινε το δικαίωμα συμμετοχής στο Κύπελλο ΟΥΕΦΑ 2002-2003, με τον ΑΠΟΕΛ να εξασφαλίζει ακόμη μια πρόκριση, δίνοντας συνολικά 10 ευρωπαϊκούς αγώνες, αριθμός ρεκόρ την τότε εποχή για τις κυπριακές ομάδες.
Η επόμενη επιτυχία της ομάδας ήλθε στο Τσάμπιονς Λιγκ 2009-10.
Ξεκινώντας από το β΄ προκριματικό γύρο απέκλεισε τρεις αντιπάλους, εξασφαλίζοντας συμμετοχή στους ομίλους της διοργάνωσης.
Ήταν η δεύτερη φορά που κυπριακή ομάδα συμμετείχε στους ομίλους του Τσάμπιονς Λιγκ (είχε προηγηθεί η συμμετοχή της Ανόρθωσης την προηγούμενη περίοδο).
Αντίπαλοι ήταν οι Ατλέτικο Μαδρίτης, Τσέλσι ΦΚ και ΦΚ Πόρτο.
Τερμάτισε στην 4η θέση του ομίλου με 3 βαθμούς (3 ισοπαλίες).
Ο ΑΠΟΕΛ είχε φέρει ισοπαλία εντός έδρας 1-1 με την Ατλέτικο και 0-0 εκτός έδρας.
Επίσης, στον τελευταίο αγώνα έφερε ισοπαλία 2-2 εκτός έδρας με τη Τσέλσι.
Τερμάτισε στην τέταρτη θέση του ομίλου, ισοβαθμώντας με την τρίτη ομάδα Ατλέτικο Μαδρίτης, η οποία υπερτερούσε στην ισοβαθμία.
Η Ατλέτικο Μαδρίτης συνέχισε στο Γιουρόπα Λιγκ 2009-10, το οποίο και κατέκτησε.
Η μεγαλύτερη επιτυχία στην ιστορία της ομάδας (και του κυπριακού ποδοσφαίρου σε συλλογικό επίπεδο) ήλθε στο Τσάμπιονς Λιγκ 2011-12.
Ξεκινώντας από τον β΄ προκριματικό απέκλεισε τρεις αντιπάλους και εξασφάλισε συμμετοχή στους ομίλους της διοργάνωσης.
Αντίπαλοι ήταν οι Ζενίτ Αγίας Πετρούπολης, ΦΚ Σαχτάρ Ντονέτσκ και ΦΚ Πόρτο.
Μετά από μια εκπληκτική πορεία, ο ΑΠΟΕΛ τερμάτισε στην πρώτη θέση του ομίλου.
Κέρδισε εντός έδρας τις Ζενίτ και Πόρτο με 2-1 ενώ έφερε εκτός έδρας ισοπαλίες και με τις τρεις ομάδες.
Στη φάση των 16, αντιμετώπισε την Ολιμπίκ Λυών.
Παρόλο που ηττήθηκε με 1-0 εκτός έδρας, κέρδισε στην έδρα του με το ίδιο σκορ και εξασφάλισε την πρόκριση στα προημιτελικά.
Επόμενος αντίπαλος η Ρεάλ Μαδρίτης από την οποία αποκλείστηκε με δύο ήττες.
Την περίοδο 2013-14 αφότου αποκλείστηκε από τον γ΄ προκριματικό του Τσάμπιονς Λιγκ 2013-14, συνέχισε στα πλέι-οφ του Γιουρόπα Λιγκ 2013–14 όπου και πάλι δέχθηκε τον αποκλεισμό.
Ωστόσο, μετά από κλήρωση ανάμεσα στις αποκλεισμένες ομάδες για αντικατάσταση της Φενερμπαχτσέ η οποία τιμωρήθηκε από το Αθλητικό Διαιτητικό Δικαστήριο, ο ΑΠΟΕΛ ήταν η ομάδα που κληρώθηκε για να συμμετάσχει στη θέση της τουρκικής ομάδας στους ομίλους της διοργάνωσης.
Αντίπαλοι ήταν οι Άιντραχτ Φρανκφούρτης, Μακάμπι Τελ Αβίβ και Ζιροντέν Μπορντό.
Ο ΑΠΟΕΛ τερμάτισε στην 3η θέση του ομίλου και αποκλείστηκε.
Την περίοδο 2014-15 συμμετείχε στο Τσάμπιονς Λιγκ 2014-2015 και εξασφάλισε τη συμμετοχή του για τρίτη φορά στους ομίλους της διοργάνωσης.
Αντίπαλοι ήταν οι Μπαρτσελόνα, ΑΦΚ Άγιαξ και Παρί Σεν Ζερμέν.
Ο ΑΠΟΕΛ κατάφερε να αποσπάσει μόνο μία ισοπαλία στη Λευκωσία με αντίπαλο τον Άγιαξ, ενώ στα υπόλοιπα πέντε παιχνίδια δέχθηκε ισάριθμες ήττες, τερματίζοντας στην τελευταία θέση.
Η Ομόνοια συμμετέχει στα ευρωπαϊκά κύπελλα ποδοσφαίρου από την περίοδο 1965-66.
Είναι η κυπριακή ομάδα με τις περισσότερες συμμετοχές στις ευρωπαϊκές διοργανώσεις.
Μάλιστα, έχει δημιουργήσει ρεκόρ συνεχόμενων συμμετοχών (17) για κυπριακή ομάδα (1975-76 έως το 1991-92).
Ωστόσο, αποτελεί τη μόνη από τις "μεγάλες" ομάδες της Κύπρου που δεν έχει προκριθεί σε όμιλο ευρωπαϊκής διοργάνωσης.
Συμμετείχε για πρώτη φορά στο Κύπελλο Κυπελλούχων 1965-66, αντιμετωπίζοντας τον Ολυμπιακός Πειραιώς, από τον οποίο αποκλείστηκε.
Η πρώτη πρόκριση ήλθε στο Κύπελλο Πρωταθλητριών 1972-73, όπου απέκλεισε την ιρλανδική Γουότερφορντ Γιουνάιτεντ.
Την περίοδο 1974-75, έχοντας αποκτήσει δικαίωμα συμμετοχής στο Κύπελλο Πρωταθλητριών 1974-75 αποσύρθηκε λόγω της Τουρκικής εισβολής στην Κύπρο.
Τη δεκαετία του 1970 κατάφερε να εξασφαλίσει ακόμη μια πρόκριση, επί της ΦΑ Ρεντ Μπόις Ντιφερντάνζ στο Κύπελλο Πρωταθλητριών 1979-80.
Στον επόμενο γύρο αντιμετώπισε τον πανίσχυρο την τότε επόχή ΑΦΚ Άγιαξ.
Στον πρώτο αγώνα, στην Ολλανδία, η Ομόνοια ηττήθηκε με 10-0.
Ωστόσο, στον επαναληπτικό στο Μακάρειο Στάδιο η Ομόνοια κέρδισε τον Άγιαξ με 4-0, προκαλώντας διθυραμβικά σχόλια από τα ευρωπαϊκά μέσα μαζικής ενημέρωσης.
Τη δεκαετία του 1980 η Ομόνοια εξασφάλισε ακόμη δύο προκρίσεις.
Στο Κύπελλο Πρωταθλητριών 1985-86 απέκλεισε τη μαλτέζικη Ράμπατ Άγιαξ ΦΚ και στο Κύπελλο Πρωταθλητριών 1987-88 την ιρλανδική Σάμροκ Ρόβερς.
Από τη δεκαετία του 1990 η Ομόνοια, όπως και οι υπόλοιπες κυπριακές ομάδες, εξασφάλιζε αρκετές προκρίσεις.
Ωστόσο, δεν μπορούσε να αποκλείσει περισσότερους από ένα αντιπάλους ανά περίοδο.
Αυτό σταμάτησε την περίοδο 2008-09, συμμετέχοντας στο Κύπελλο ΟΥΕΦΑ 2008-2009.
Αφού απέκλεισε στον πρώτο προκριματικό την ΦΚ Μιλάνο Κουμανόβο, κατάφερε να αποκλείσει στο δεύτερο προκριματικό την ΑΕΚ Αθηνών, την οποία κέρδισε με 1-0 εκτός έδρας.
Στον επόμενο γύρο αντιμετώπισε την Μάντσεστερ Σίτι από την οποία αποκλείστηκε με δύο ήττες με στενό σκορ (1-2).
Συμμετέχοντας στα πλέι-οφ του Γιουρόπα Λιγκ 2010–11, βρέθηκε πολύ κοντά στην είσοδο της στους ομίλους της διοργάνωσης.
Παρόλο που είχε ηττηθεί με 0-1 στην έδρα της από την Μεταλίστ Χάρκιβ, στον επαναληπτικό προηγήθηκε με 2-0.
Ωστόσο, ισοφαρίστηκε σε 2-2 και αποκλείστηκε.
Την επόμενη περίοδο συμμετείχε και πάλι στα πλέι-οφ του Γιουρόπα Λιγκ 2011–12 και βρέθηκε και πάλι πολύ κοντά στην είσοδο της στους ομίλους.
Αντιμετώπισε την ΦΚ Ρεντ Μπουλ Σάλτσμπουργκ την οποία κέρδισε εντός έδρας με 2-1.
Στον επαναληπτικό έχασε με 1-0 και αποκλείστηκε λόγω του εκτός έδρας τέρματος.
Πολύ κοντά στην είσοδο σε ομίλους ευρωπαϊκής διοργάνωσης έφτασε και την περίοδο 2014-15 συμμετέχοντας στο Γιουρόπα Λιγκ 2014-15.
Αφότου απέκλεισε για δεύτερη φορά στην ιστορία της δύο αντιπάλους, στα πλέι-οφ της διοργάνωσης αντιμετώπισε την ΦΚ Ντιναμό Μόσχας.
Στον πρώτο αγώνα οι δύο ομάδες έφεραν ισοπαλία 2-2.
Στον επαναληπτικό το αποτέλεσμα ήταν 1-1 μέχρι και τα τελευταία λεπτά, σκορ που εξασφάλιζε την πρόκριση στην Ομόνοια.
Ωστόσο, η ρωσική ομάδα ισοφάρισε στις καθυστερήσεις και εξασφάλισε την πρόκριση.
Η Ανόρθωση Αμμοχώστου ήταν η πρώτη κυπριακή ομάδα που συμμετείχε σε όμιλο ευρωπαϊκής διοργάνωσης και συγκεκριμένα στους ομίλους του ΟΥΕΦΑ Τσάμπιονς Λιγκ 2008-09.
Συμμετείχε για πρώτη φορά σε ευρωπαϊκή διοργάνωση την περίοδο 1963-64, στο Κύπελλο Πρωταθλητριών 1963-64.
Μετά από 7 αποτυχημένες προσπάθειες, η πρώτη πρόκριση ήλθε την περίοδο 1994-95 όπου απέκλεισε την ΠΦΚ Σούμεν 2010 στα πλαίσια του Κύπελλο ΟΥΕΦΑ 1994-1995.
Στο Κύπελλο ΟΥΕΦΑ 2002-2003 απέκλεισε για πρώτη φορά στην ευρωπαϊκή ιστορία της δύο αντιπάλους.
Στο Τσάμπιονς Λιγκ 2005-06 έφτασε μέχρι τον γ' προκριματικό γύρο, διεκδικώντας την πρόκριση στους ομίλους της διοργάνωσης.
Ωστόσο, αποκλείστηκε με δύο ήττες από τη Ρέιντζερς Γλασκώβης.
Στον β΄ προκριματικό γύρο είχε αντιμετωπίσει την τουρκική Τραμπζονσπόρ, την οποία και απέκλεισε.
Ήταν η πρώτη φορά που τέθηκαν αντιμέτωπες μια κυπριακή και μια τουρκική ομάδα (το 1986 ο ΑΠΟΕΛ κληρώθηκε με την Μπεσίκτας αλλά αρνήθηκε να αγωνιστεί).
Δεδομένου της τουρκικής κατοχής της Κύπρου και του γεγονότος ότι η Ανόρθωση ήταν προσφυγική ομάδα, το παιχνίδι απέκτησε και εθνικό χαρακτήρα για τους Ελληνοκύπριους.
Η Ανόρθωση κέρδισε 3-1 εντός έδρας.
Στον επαναληπτικό έχασε με 1-0 εξασφαλίζοντας όμως την πρόκριση.
Το γεγονός αυτός πανηγυρίστηκε έντονα στην ελεύθερη Κύπρο από όλους τους κατοίκους, ανεξαρτήτως ομάδας.
Η πιο πετυχημένη ευρωπαϊκή πορεία της ομάδας ήταν η πορεία στο Τσάμπιονς Λιγκ 2008-09.
Ξεκινώντας από τον πρώτο προκριματικός και αφού απέκλεισε δύο ομάδες, διεκδίκησε την είσοδο της στους ομίλους της διοργάνωσης.
Αντίπαλος ήταν ο Ολυμπιακός Πειραιώς.
Η Ανόρθωση κέρδισε με 3-0 εντός έδρας και στη συνέχεια έχασε με 1-0 στο στάδιο Γεώργιος Καραϊσκάκης, εξασφαλίζοντας την πρόκριση στους ομίλους της διοργάνωσης.
Ήταν η πρώτη φορά που κυπριακή ομάδα προκρινόταν σε ομίλους ευρωπαϊκής διοργάνωσης.
Αντίπαλοι της ήταν οι Βέρντερ Βρέμης, Παναθηναϊκός και Ίντερ.
Η Ανόρθωση τερμάτισε στην 4η θέση με 6 βαθμούς, διεκδικώντας την πρόκριση στην επόμενη φάση μέχρι και τον τελευταίο αγώνα.
Κέρδισε εντός έδρας τον Παναθηναϊκό με 3-1, ενώ έφερε ισοπαλία 2-2 με τη Βέρντερ Βρέμης και 1-1 με την Ίντερ.
Επίσης, έφερε ισοπαλία 0-0 εκτός έδρας με τη Βέρντερ.
Ο Απόλλων συμμετείχε για πρώτη φορά σε ευρωπαϊκή διοργάνωση στο Κύπελλο Κυπελλούχων 1966-67.
Η δεύτερη συμμετοχή ήλθε την αμέσως επόμενη περίοδο συμμετέχοντας στο Κύπελλο Κυπελλούχων 1967-68.
Τη δεκαετία του 1970 δεν συμμετείχε.
Η τρίτη συμμετοχή του Απόλλωνα ήταν στο Κύπελλο Κυπελλούχων Ευρώπης ποδοσφαίρου 1982-83, όπου αντιμετώπισε την Μπαρτσελόνα.
Στον πρώτο αγώνα ηττήθηκε 8-0 εκτός έδρας.
Στον επαναληπτικό κατάφερε και απέσπασε ισοπαλία 1-1 από τη μεγάλη αντίπαλο του.
Η πρώτη πρόκριση ήλθε στο Κύπελλο Πρωταθλητριών 1991-92 επί της ΦΚ Ουνιβερσιτατέα Κραϊόβα.
Ακολούθησε η πρόκριση επί της Βατς ΦΚ Σάμσουνγκ στο Κύπελλο ΟΥΕΦΑ 1993-1994.
Στην επόμενη φάση της διοργάνωσης αντιμετώπισε την Ίντερ από την οποία έχασε με 1-0 εκτός έδρας αλλά έφερε ισοπαλία 3-3 στην έδρα του.
Η Ίντερ στη συνέχεια κατέκτησε το τρόπαιο.
Στο Κύπελλο Κυπελλούχων 1998-99 ο Απόλλωνας κατάφερε για πρώτη και μοναδική φορά να αποκλείσει δύο αντιπάλους.
Ακολούθησαν μερικές άσχημες παρουσίες, όπως ο αποκλεισμός από την Κορκ Σίτυ ΦΚ στο ΟΥΕΦΑ Τσάμπιονς Λιγκ 2006-07.
Η περίοδος 2013-14 αποτελεί την πρώτη εκ των δύο σπουδαιότερων περιόδων της ιστορίας του.
Ξεκινώντας από τα πλέι-οφ του Γιουρόπα Λιγκ 2013–14 κατάφερε να αποκλείσει την ΟΖΚ Νις και να προκριθεί στους ομίλους της διοργάνωσης.
Αντίπαλοι του ήταν η Σ.Σ.
Λάτσιο, Λέγκια Βαρσοβίας και Τραμπζονσπόρ.
Ο Απόλλωνας τερμάτισε στην 3η θέση και αποκλείστηκε.
Πέτυχε μία νίκη, εκτός έδρας επί της Λέγκιας που αποτελεί την πρώτη και μοναδική εκτός έδρας νίκη κυπριακής ομάδας σε ευρωπαϊκούς ομίλους.
Επίσης, έφερε και μια ισοπαλία 0-0 με τη Λάτσιο.
Την είσοδο τους στους ομίλους πανηγύρισε και την αμέσως επόμενη περίοδο.
Ξεκινώντας από τα πλέι-οφ του Γιουρόπα Λιγκ 2014-15 απέκλεισε τη Λοκομοτίβ Μόσχας.
Στον πρώτο αγώνα οι δύο ομάδες έμεινα στην ισοπαλία 1-1.
Στον επαναληπτικό ο Απόλλωνας κέρδισε εκτός έδρας τη μεγάλη αντίπαλο του με 4-1.
Στους ομίλους έχει ως αντιπάλους τις ΦΚ Ζυρίχη, Βιγιαρρεάλ και Μπορούσια Μενχενγκλάντμπαχ.
Στον πρώτο αγώνα, κατάφερε να πετύχει την πρώτη του εντός έδρας νίκη σε ομίλους, κερδίζοντας τη ΦΚ Ζυρίχη με 3-2.
Ωστόσο, στους επόμενους πέντε αγώνες δέχθηκε ισάριθμες ήττες και αποκλείστηκε.
Η ΑΕΛ συμμετείχε για πρώτη φορά σε ευρωπαϊκή διοργάνωση την περίοδο 1968-69, όπου και αποκλείστηκε από τη Ρεάλ Μαδρίτης στα πλαίσια του Κυπέλλου Πρωταθλητριών 1968-69.
Ακολούθησαν άλλες 3 συμμετοχές τη δεκαετία του 1980, με την πρώτη νίκη να έρχεται στο Κύπελλο Κυπελλούχων 1989-90.
Τη δεκαετία του 1990 δεν συμμετείχε σε ευρωπαϊκή διοργάνωση, ενώ τη δεκαετία του 2000 συμμετείχε μόνο μία φορά.
Την περίοδο 2012-13 η ΑΕΛ επανήλθε στις ευρωπαϊκές διοργανώσεις.
Ως πρωταθλήτρια Κύπρου, συμμετείχε στο Τσάμπιονς Λιγκ 2012-13.
Στον πρώτο γύρο αντιμετώπισε την Λίνφιλντ ΦΚ και κατάφερε για πρώτη φορά στην ιστορία της να προκριθεί στον επόμενο γύρο.
Ακολούθησε η πρόκριση επί της Παρτιζάν Βελιγραδίου με δύο νίκες.
Ακολούθως διεκδίκησε στα πλέι-οφ την είσοδο της στους ομίλους της διοργάνωσης.
Αντίπαλος ήταν η ΡΣΚ Άντερλεχτ.
Στον πρώτο αγώνας κέρδισε εντός έδρας με 2-1 αλλά ηττήθηκε στον επαναληπτικό με 2-0 και αποκλείστηκε.
Η συμμετοχή, ωστόσο, στα πλέι-οφ, εξασφάλιζε για τις αποκλειόμενες ομάδες τη συμμετοχή τους στους ομίλους του Γιουρόπα Λιγκ 2012–13.
Αντίπαλοι της ήταν οι Μπορούσια Μενχενγκλάντμπαχ, Ολιμπίκ Μαρσέιγ και Φενερμπαχτσέ.
Η ΑΕΛ τερμάτισε στην 4η θέση πετυχαίνοντας μια σημαντική νίκη με 3-0 επί της Ολιμπίκ Μαρσέιγ και φέρνοντας εντός έδρας ισοπαλία 0-0 με την Μπορούσια Μενχενγκλάντμπαχ.
Η ΑΕΛ συμμετείχε στο Τσάμπιονς Λιγκ 2014-2015 ως η δευτεραθλήτρια Κύπρου.
Ήταν η πρώτη φορά που η Κύπρος είχε δύο θέσεις στο Τσάμπιονς Λιγκ.
Στον γ΄ προκριματικό γύρο αντιμετώπισε την Ζενίτ Αγίας Πετρούπολης.
Κέρδισε εντός έδρας με 1-0 αλλά έχασε 3-0 στη Ρωσία και αποκλείστηκε.
Ο αποκλεισμός από τον γ΄ προκριματικό οδήγησε την ΑΕΛ στα πλέι-οφ του Γιουρόπα Λιγκ 2014-15.
Κληρώθηκε με την Τότεναμ Χότσπερ, από την οποία αποκλείστηκε.
Η ΑΕΚ Λάρνακας προήλθε το 1994 από την ενοποίηση του Πεζοπορικού Λάρνακας και της Ε.Π.Α.
Λάρνακας, οι οποίες επίσης συμμετείχαν στις ευρωπαϊκές διοργανώσεις.
Πρώτη συμμετοχή της ΑΕΚ ήταν στο Κύπελλο Κυπελλούχων 1996-97.
Στον προκριματικό γύρο αντιμετώπισε την ΦΚ Κοτάικ την οποία απέκλεισε.
Στον επόμενο γύρο αντιμετώπισε την Μπαρτσελόνα από την οποία έχασε με 2-0 εκτός έδρας, αλλά στον επαναληπτικό έφερε ισοπαλία 0-0.
Η Μπαρτσελόνα στη συνέχεια κατέκτησε το τρόπαιο.
Η ΑΕΚ συμμετείχε και στο Κύπελλο ΟΥΕΦΑ 2004-2005.
Κληρώθηκε με την Μακάμπι Πετάχ Τίκβα και παρόλο που κέρδισε 3-0 εντός έδρας, στον επαναληπτικό έχασε με 4-0 και αποκλείστηκε.
Η περίοδος 2011-12 ήταν η σημαντικότερη στην ευρωπαϊκή ιστορία της ομάδας.
Στην τρίτη παρουσία της σε ευρωπαϊκή διοργάνωση, στο Γιουρόπα Λιγκ 2011–12, η ΑΕΚ κατάφερε να γίνει η πρώτη κυπριακή ομάδα που εξασφάλισε συμμετοχή στους ομίλους της διοργάνωσης.
Απέκλεισε στα προκριματικά κατά σειρά τις Φλοριάνα ΦΚ, ΦΚ Μλάντα Μπόλεσλαβ και Ρόζενμποργκ ΜΚ.
Δεν έχασε ούτε ένα παιχνίδι (3 νίκες, 3 ισοπαλίες), ενώ η εκτός έδρας νίκης με 8-0 επί της Φλοριάνα ΦΚ αποτελεί τη μεγαλύτερη νίκη κυπριακής ομάδας σε ευρωπαϊκό αγώνας, εντός ή εκτός έδρας.
Στους ομίλους της διοργάνωσης αντιμετώπισε τις Μακάμπι Χάιφα, Στεάουα Βουκουρεστίου και ΦΚ Σάλκε 04.
Τερμάτισε στην 4η θέση έχοντας κερδίσει εντός έδρας την Μακάμπι Χάιφα και αποσπώντας εντός έδρας ισοπαλία 1-1 από τη Στεάουα και εκτός έδρας 0-0 από τη ΦΚ Σάλκε 04.
Ο Εθνικός Άχνας εξασφάλισε 6 φορές τη συμμετοχή του στο Κύπελλο Ιντερτότο ΟΥΕΦΑ.
Στις πρώτες τρεις συμμετοχές του δεν εξασφάλιζε την πρόκριση.
Ωστόσο στο Κύπελλο Ιντερτότο ΟΥΕΦΑ 2006, όπου και αυξήθηκαν οι νικήτριες ομάδες, ο Εθνικός Άχνας πέτυχε την καλύτερη κυπριακή εκπροσώπηση στο θεσμό.
Ξεκινώντας από τον α΄ γύρο απέκλεισε διαδοχικά τις Παρτιζάνι Τιράνων, ΝΚ Όσιγιεκ και Μακάμπι Πετάχ Τίκβα.
Η πρόκριση από τον γ΄ γύρο έδινε στις 11 προκρινόμενες ομάδες θέση στον β΄ προκριματικό του Κυπέλλου ΟΥΕΦΑ 2006-2007.
Στα επίσημα πρακτικά της ΟΥΕΦΑ, ο Εθνικός Άχνας θεωρείται ως νικητής του Κυπέλλου Ιντερτότο 2006, καθώς τη χρονιά αυτή νικητές αναδεικνύονταν οι 11 ομάδες που προκρίνονταν από τον τρίτο γύρο και εξασφάλιζαν θέση στο Β' προκριματικό γύρο του Κυπέλλου ΟΥΕΦΑ.
Αντιμετώπισε την ΚΣΦ Ροσελάρε την οποία απέκλεισε.
Στον επόμενο γύρο της διοργάνωσης αντιμετώπισε την ΡΚ Λανς.
Στον πρώτο αγώνα οι δύο ομάδες εξήλθαν ισόπαλες 0-0.
Στον επαναληπτικό στη Γαλλία ο Εθνικός Άχνας έχασε με 1-3 και αποκλείστηκε.
Αν προκρινόταν θα συμμετείχε στους ομίλους της διοργάνωσης.
Τα επόμενα δύο χρόνια ο Εθνικός Άχνας συμμετείχε και πάλι στο Ιντερτότο, αλλά αποκλειόταν από τον πρώτο γύρο.
Ως κυπελλούχος η Νέα Σαλαμίνα Αμμοχώστου έπαιξε για πρώτη φορά σε ευρωπαϊκή διοργάνωση το 1990, όπου αποκλείστηκε από τον πρώτο γύρο από τη ισχυρή Αμπερντίν ΦΚ, η οποία είχε κατακτήσει το Κύπελλο Κυπελλούχων Ευρώπης την περίοδο 1982-83 νικώντας στον τελικό τη Ρεάλ Μαδρίτης.
Επιπρόσθετα, η Νέα Σαλαμίνα συμμετείχε στο Κύπελλο Ιντερτότο το 1995 και το 1997.
Ήταν η πρώτη κυπριακή ομάδα που συμμετείχε στο θεσμό.
Ο πρώτος γύρος του Ιντερτότο σε αυτές τις διοργανώσεις διεξαγόταν σε ομίλους των 5 ομάδων με τη Νέα Σαλαμίνα να εξασφαλίζει την 3η και 4η θέση αντίστοιχα.
Στο Ιντερτότο 2000, μετά από δύο νίκες απέναντι στην αλβανική Βλάζνια προκρίθηκε στο δεύτερο γύρο.
Ήταν η πρώτη πρόκριση κυπριακής ομάδας στη διοργάνωση.
Στο δεύτερο γύρο αντιμετώπισε την Αούστρια Βιέννης την οποία κέρδισε 1-0 εντός έδρας, αλλά αποκλείστηκε μετά το 3-0 στη Βιέννη.
Ο Ολυμπιακός Λευκωσίας συμμετείχε για πρώτη φορά σε ευρωπαϊκή διοργάνωση την περίοδο 1967-68.
Ως πρωταθλητής Κύπρου συμμετείχε στο Κύπελλο Πρωταθλητριών 1967-68 αντιμετωπίζοντας την ΦΚ Σαράγεβο, δεχόμενος τον αποκλεισμό.
Συμμετείχε για δεύτερη φορά στο Κύπελλο Πρωταθλητριών 1969-70 όπου αποκλείστηκε από τη Ρεάλ Μαδρίτης.
Ακολούθησε ο αποκλεισμός από τη Φέγενορντ στο Κύπελλο Πρωταθλητριών 1971-72 και από την ΦφΜ Στουτγκάρδη στο Κύπελλο ΟΥΕΦΑ 1973-1974.
Συμμετείχε επίσης στο Κύπελλο Κυπελλούχων 1977-78 όπου αποκλείστηκε από την ΦΚ Ουνιβερσιτατέα Κραϊόβα.
Η επόμενη συμμετοχή του Ολυμπιακού σε ευρωπαϊκή διοργάνωση ήταν την περίοδο 2001-02 στο Κύπελλο ΟΥΕΦΑ 2001-2002.
Αντιμετώπισε στον προκριματικό γύρο την Ντούναφερ ΦΚ την οποία απέκλεισε με μια εκτός έδρας νίκη, τη μοναδική στην ευρωπαϊκή ιστορία του.
Στο επόμενο γύρο αποκλείστηκε από την Κλαμπ Μπρυζ.
Ακολούθησαν δύο συμμετοχές στο Ιντερτότο 2003 και Ιντερτότο 2005 με τον Ολυμπιακό να αποκλείεται με διπλές ήττες.
Ο Πεζοπορικός Λάρνακας συμμετείχε για πρώτη φορά σε ευρωπαϊκή διοργάνωση στο Κύπελλο Κυπελλούχων 1970-71.
Αντιμετώπισε την Κάρντιφ Σίτι από την οποία αποκλείστηκε με μια ήττα και μια ισοπαλία.
Συμμετείχε για δεύτερη φορά στο Κύπελλο Κυπελλούχων 1972-73 όπου αποκλείστηκε με δύο ήττες από την Κορκ Χιμπέρνιανς ΦΚ.
Ακολούθησε ο αποκλεισμός από την Μάλμε ΦΦ με μία ήττα και μια ισοπαλία στο Κύπελλο Κυπελλούχων 1973-74.
Την περίοδο 1974-75 εξασφάλισε συμμετοχή στο Κύπελλο ΟΥΕΦΑ 1974-1975.
Ωστόσο, λόγω της τουρκικής εισβολής στην Κύπρο αποσύρθηκε.
Συμμετείχε για πρώτη φορά στο κύπελλο ΟΥΕΦΑ την περίοδο Κύπελλο ΟΥΕΦΑ 1978-1979 όπου αποκλείστηκε από την Σλασκ Βρότσλαβ.
Ακολούθησαν ο αποκλεισμός από τη ΦφΜ Στουτγκάρδη στο Κύπελλο ΟΥΕΦΑ 1980-1981 και από τη ΦΚ Ζυρίχη στο Κύπελλο ΟΥΕΦΑ 1982-1983.
Τελευταία συμμετοχή του Πεζοπορικού ήταν στο Κύπελλο Πρωταθλητριών 1988-89, όπου αποκλείστηκε από την ΙΦΚ Γκέτεμποργκ.
Ο Πεζοπορικός, στην ευρωπαϊκή πορεία του, δεν κατάφερε να εξασφαλίσει καμία πρόκριση, αλλά ούτε και νίκη.
Η Ένωση Νέων Παραλιμνίου εξασφάλισε συμμετοχή για πρώτη φορά σε ευρωπαϊκή διοργάνωση την περίοδο 1974-75, στο Κύπελλο Κυπελλούχων 1974-75.
Ωστόσο, λόγο της τουρκική εισβολή στην Κύπρο αναγκάσθηκε να αποσυρθεί.
Την επόμενη περίοδο συμμετείχε στο Κύπελλο ΟΥΕΦΑ 1975-1976 όπου αποκλείστηκε από την ΜΣΒ Ντούισμπουργκ με δύο ήττες.
Την περίοδο 1976-77 συμμετείχε στο Κύπελλο ΟΥΕΦΑ 1976-1977 όπου αποκλείστηκε από την ΦΚ Καϊζερσλάουτερν και πάλι με δύο ήττες.
Ακολούθησε η συμμετοχή στο Κύπελλο Κυπελλούχων 1981-82 όπου αποκλείστηκε από τη Βάσας ΣΚ, πετυχαίνοντας ωστόσο την πρώτη της νίκη.
Στη συνέχεια συμμετείχε στο Κύπελλο Κυπελλούχων 1983-84 όπου αποκλείστηκε με δύο ήττες από την Κ.Σ.Κ.
Μπέβερεν.
Μετά από πολλά χρόνια, η Ένωση Νέων Παραλιμνίου επανήλθε στις ευρωπαϊκές διοργανώσεις συμμετέχοντας στο Ιντερτότο 2002, αλλά αποκλείστηκε και πάλι με δύο ήττες.
Ο ΑΠΟΠ Κινύρας Πέγειας, ως κυπελλούχος Κύπρου, συμμετείχε για πρώτη φορά σε ευρωπαϊκή διοργάνωση την περίοδο 2009-10, στο ΟΥΕΦΑ Γιουρόπα Λιγκ 2009-10.
Αντιμετώπισε την Ραπίντ Βιέννης.
Στον πρώτο αγώνα έχασε με 1-2.
Στον επαναληπτικό κέρδισε στην κανονική διάρκεια με 2-1.
Ακολούθησε παράταση με την αυστριακή ομάδα να ισοφαρίζει σε 2-2 και να προκρίνεται.
Η μοναδική συμμετοχή του Ερμή Αραδίππου σε ευρωπαϊκή διοργάνωση ήταν στο ΟΥΕΦΑ Γιουρόπα Λιγκ 2014-15.
Αντιμετώπισε την Γιανγκ Μπόις Βέρνης στον γ΄ προκριματικό γύρο.
Αποκλείστηκε με δύο ήττες, 0-1 εκτός έδρας και 0-2 εντός έδρας.
Ο Διγενής Ακρίτας Μόρφου μετράει μια συμμετοχή σε ευρωπαϊκή διοργάνωση.
Συμμετείχε στον πρώτο γύρο του Κυπέλλου ΟΥΕΦΑ 1971-72.
Αντιμετώπισε την ΑΚ Μίλαν.
Και οι δύο αγώνες έγιναν στην Ιταλία.
Στον πρώτο αγώνα ο Διγενής ηττήθηκε με 4-0.
Στο δεύτερο αγώνα, ως τυπικά γηπεδούχος, ηττήθηκε με 3-0 και αποκλείστηκε.
Η Αλκή Λάρνακας συμμετείχε μία φορά σε ευρωπαϊκή διοργάνωση, στον α΄ γύρο του Κυπέλλου ΟΥΕΦΑ 1979-1980.
Αντίπαλος ήταν η Ντιναμό Βουκουρεστίου.
Στον πρώτο αγώνα, ο οποίος έγινε στο Βουκουρέστι, η Αλκή ηττήθηκε με 3-0.
Στον επαναληπτικό στη Λάρνακα, έχασε με 9-0.
Η ΕΠΑ Λάρνακας συμμετείχε 3 φορές σε ευρωπαϊκή διοργάνωση.
Πρώτη συμμετοχή ήταν στο Κύπελλο Πρωταθλητριών 1970-71.
Αντίπαλος ήταν η Μπορούσια Μενχενγκλάντμπαχ.
Και οι δύο αγώνες έγιναν στη Γερμανία με την ΕΠΑ να χάνει 6-0 ως τυπικά γηπεδούχος και 10-0 ως φιλοξενούμενη.
Ακολούθησε η συμμετοχή στο Κύπελλο ΟΥΕΦΑ 1972-1973 όπου αποκλείστηκε με δύο ήττες από την Αραράτ Ερεβάν.
Η τελευταία συμμετοχή της ομάδας ήταν στο Κύπελλο ΟΥΕΦΑ 1987-1988 όπου αποκλείστηκε και πάλι με δύο ήττες από τη Βικτόρια Βουκουρεστίου.
Στατιστικά 1963-2014
Τελευταία ανανέωση: 13 Δεκεμβρίου 2014
Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.
Οι αγώνες των Ανόρθωση και του ΑΠΟΕΛ στους ομίλους του Τσάμπιονς Λιγκ, των ΑΕΚ, ΑΕΛ, ΑΠΟΕΛ και Απόλλων στους ομίλους του Γιουρόπα Λιγκ και των Νέα Σαλαμίνα και Απόλλων στους ομίλους του Ιντερτότο περιλαμβάνονται στον πίνακα, αλλά όχι και στη στήλη "προκρίσεις" επείδη δεν ήταν νοκ-άουτ αγώνες.
Ο ΑΠΟΕΛ έχει μια πρόκριση από τους ομίλους τους Τσάμπιονς Λιγκ, η οποία όμως δεν προστίθεται στο τελικό άθροισμα του πίνακα αυτού καθώς δεν ήταν αγώνες εναντίον μιας ομάδας.
1: Η Ανόρθωση σε 4 περιόδους (1997-1998, 1998-1999, 1999-2000, 2005-2006), ο ΑΠΟΕΛ (2002-2003, 2013-2014) και η ΑΕΛ (2012-13, 2014-15) σε 2 περιόδους και η Ομόνοια (2010-2011) και ο Εθνικός Άχνας (2006-2007) σε μία περίοδο, συμμετείχαν την ίδια περίοδο σε δύο διοργανώσεις, συμμετοχές οι οποίες αθροίζονται στο τελικό σύνολο.
Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.
Οι αγώνες των Ανόρθωση και του ΑΠΟΕΛ στους ομίλους του Τσάμπιονς Λιγκ περιλαμβάνονται στον πίνακα, αλλά όχι και στη στήλη "προκρίσεις" επείδη δεν ήταν νοκ-άουτ αγώνες.
Ο ΑΠΟΕΛ έχει μια πρόκριση από τους ομίλους τους Τσάμπιονς Λιγκ, η οποία όμως δεν προστίθεται στο τελικό άθροισμα του πίνακα αυτού καθώς δεν ήταν αγώνες εναντίον μιας ομάδας.
Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.
Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.
Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.
Οι κυπριακές ομάδες έχουν αντιμετωπίσει αντιπάλους από 49 διαφορετικές χώρες.
Η ΟΥΕΦΑ έχει 54 ομοσπονδίες μέλη της.
Οι κυπριακές ομάδες δεν έχουν ακόμη αντιμετωπίσει αντιπάλους από Ανδόρρα, Λετονία, Λίχτενσταϊν και Γιβραλτάρ.
Οι ομάδες που άνηκαν στην ΕΣΣΔ, στη Γιουγκοσλαβία, στην Τσεχοσλοβακία και στην Ανατολική Γερμανία λογίζονται στις ομοσπονδίες που ανήκουν σήμερα.
Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμών, ήττα=0 βαθμοί.
Οι αγώνες των Ανόρθωση και του ΑΠΟΕΛ στους ομίλους του Τσάμπιονς Λιγκ, των ΑΕΚ, ΑΕΛ, ΑΠΟΕΛ και Απόλλων στους ομίλους του Γιουρόπα Λιγκ και των Νέα Σαλαμίνα και Απόλλων στους ομίλους του Ιντερτότο περιλαμβάνονται στον πίνακα, αλλά όχι και στις στήλες "προκρίσεις" και "αποκλεισμοί" επείδη δεν ήταν νοκ-άουτ αγώνες.
Οι αντίπαλοι της περιόδου 1974-75 κατά την οποία η Ομόνοια, ο Πεζοπορικός και η ΕΝΠ αποσύρθησαν και του ΑΠΟΕΛ την περίοδο 1986-87 που αρνήθηκε να αγωνιστεί (Β΄ γύρος), δεν συμπεριλαμβάνονται και δεν προστίθενται στη στήλη "αποκλεισμοί".
Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.
Οι κυπριακές ομάδες έχουν αντιμετωπίσει συνολικά 217 διαφορετικούς αντιπάλους.
Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.
Οι αγώνες των Ανόρθωση και του ΑΠΟΕΛ στους ομίλους του Τσάμπιονς Λιγκ, των ΑΕΚ, ΑΕΛ, ΑΠΟΕΛ και Απόλλων στους ομίλους του Γιουρόπα Λιγκ και των Νέα Σαλαμίνα και Απόλλων στους ομίλους του Ιντερτότο περιλαμβάνονται στον πίνακα, αλλά όχι και στη στήλη "προκρίσεις" και "αποκλεισμοί" επείδη δεν ήταν νοκ-άουτ αγώνες.
Πηγές
Εξωτερικές συνδέσεις
