Γιώργος Μητσικώστας
Ο Γιώργος Μητσικώστας είναι Έλληνας σατιρικός κωμικός, τηλεπαρουσιαστής, ηθοποιός, σκηνοθέτης και συγγραφέας τηλεοπτικών σειρών.
Γνώρισε την άνθιση της καριέρας του μετά τη δεκαετία του 1990, κυρίως τηλεοπτικά.
Η ρουτίνα του
Είναι χαρακτηριστικός για τις μιμήσεις του.
Η γενική ρουτίνα της μιμητικής του εμπεριέχει πρωταρχικά μίμηση της φωνής ενός γνωστού προσώπου και δευτερευόντως των κινήσεών του, των μορφασμών του και της γενικότερης γλώσσας του σώματός του.
Στις τηλεοπτικές εκπομπές του χρησιμοποιεί συνήθως και μεταμφιέσεις για να προσεγγίζει εμφανισιακά τα πρόσωπα που μιμείται.
Είναι γνωστός για τις μιμήσεις γνωστών πολιτικών αλλά καλύπτει συχνά και άλλα πρόσωπα, όπως αθλητικούς αναλυτές και δημοσιογράφους.
Η καριέρα του
Το 1991 παρουσίασε το τηλεπαιχνίδι της ΕΤ1 "Τα πήρες όλα κι έφυγες".
Το 1992 ήταν ο κεντρικός δημιουργός της κωμικής σειράς "Πίτσι πίτσι με τον Μήτσι" στο MEGA, το οποίο παρουσίασε 84 επεισόδια σε 1 χρόνο.
Αυτό αποτέλεσε και την πρώτη μεγάλη του επιτυχία.
Το 1994 πρωταγωνίστησε σε δύο σειρές, στη σειρά 16 επεισοδίων "ΣΚΑΙ Μήτσι" του ΣΚΑΪ και στη σειρά "Φτύσ' τους" του ALPHA (το οποίο τότε ήταν παράγωγο μετονομασίας του ΣΚΑΪ).
Ξανά στον ALPHA, ακολούθησε η σειρά "Τρελλάς" το 1995.
Το πολύ γνωστό "Τάτσι Μίτσι Κώστα" ήταν τώρα πια στον ΑΝΤ1 για το 1996.
Επανήλθε στα τηλεπαιχνίδια το 1997 με το "Σούπερ 13" ξανά στην ΕΤ1 (όπως και στην πρώτη του τηλεοπτική δουλειά).
Το "Μήτσι χώστα", κωμική τηλεοπτική σειρά με έντονο πολιτικό περιεχόμενο, έγινε πραγματικότητα το 2001 και κράτησε για 6 χρόνια, στο ALTER.
Η σειρά "Κώδικας Ντα Μήτσι" ακολούθησε στο ίδιο κανάλι κατά το 2006.
Το 2008 και το 2009 παρουσίασε το "Fatus olus", ένα τηλεπαιχνίδι ερωτήσεων στον ALPHA (το 3ο στην καριέρα του) στο οποίο οι παίκτες ήταν πολυάριθμοι, με έναν κεντρικό παίκτη ο οποίος καλούταν να κερδίσει όλους τους υπόλοιπους (εξ ου και το "fatus olus").
Επίσης, κατά το ίδιο περίπου χρονικό διάστημα παρουσίασε την πολύ επιτυχημένη σατιρική εκπομπή "Ο Γιώργος σφύριξε", στο ίδιο κανάλι.
Τον Ιούνιο του 2011 ξεκίνησε μία σειρά σατιρικών εκπομπών στον ραδιοφωνικό σταθμό ΑΝΤ1 Radio 972 ο οποίος σταθμός μετονομάστηκε την Πέμπτη 27 Σεπτεμβρίου 2012 σε Easy 97.2.
Τον Φεβρουάριο του 2014 επιστρέφει στα τηλεοπτικά δρώμενα, ξεκινώντας την παρουσίαση μίας νέας σατιρικής εκπομπής στον τηλεοπτικό σταθμό E Channel με τον τίτλο "Mηtsi Show".
Η εκπομπή μεταδίδεται από το ίδιο κανάλι και για δεύτερη συνεχόμενη τηλεοπτική σεζόν από τον Οκτώβριο του ίδιου έτους.
Παράλληλα με την τηλεόραση, τον Σεπτέμβριο του 2014 αρχίζει και την παρουσίαση μίας νέας σατιρικής εκπομπής στον ραδιοφωνικό σταθμό Παραπολιτικά 90.1.
Η εκπομπή αυτή είναι καθημερινή και φέρει τον τίτλο "Mhtsi Om".
Σχετικά θέματα
Εξωτερικές συνδέσεις και πηγές
Ιστοσελίδα εκπομπής "Μηtsi Show": www.mitsishow.gr
Σατιρική ιστοσελίδα του Γιώργου Μητσικώστα: www.mycomedy.gr
