Γιάννακας Αποστολόπουλος
Ο Καπετάν Γιάννακας ή Γιάννης Αποστολόπουλος ήταν Έλληνας αγωνιστής της επανάστασης του 1821.
Βιογραφικά στοιχεία
Η καταγωγή του ήταν από το χωριό Βλαχοκερασιά του σημερινού νομού Αρκαδίας.
Ήταν μυημένος στην Φιλική Εταιρία, σύμφωνα με τις μυστικές εκθέσεις της τότε Ρωσικής Αστυνομίας.
Ως οπλαρχηγός στην αρχή της επανάστασης είχε υπό τις διαταγές του σώμα 400 ανδρών, από τους οποίους 200 περίπου ήταν Αρβανιτοκερασιώτες και Βλαχοκερασιώτες, 40 Καλτεζιώτες, 30 Μαναριώτες, 15 Αλεποχωρίτες, 15 Πηγαδιώτες και οι υπόλοιποι από τα άλλα Βρεστοχώρια της Αρκαδίας.
Την 11η Νοεμβρίου 1825, η Βουλή των Ελλήνων τον προάγει στον βαθμό του Αντιστρατήγου από αυτόν του Χιλιάρχου.
Πολέμησε μαζί με κοντοχωριανούς του στην πολιορκία της Τριπόλεως.
Ακολουθούσε πάντα τον Θεόδωρο Κολοκοτρώνη και βρέθηκε σε πολλές μάχες μαζί του όπως στην πολιορκία της Πάτρας το 1822 και κατά την οθωμανική στρατιωτική εκστρατεία του Δράμαλη στην Νότια Ελλάδα και αλλού όπου και ο Κολοκοτρώνης.
Όταν ο Κολοκοτρώνης φυλακίστηκε, ακολούθησε τον Παπαφλέσσα τον οποίο βοήθησε στην εκστρατεία στο Μανιάκι.
Μετά τον θάνατο του Παπαφλέσσα και την αποφυλάκιση του Κολοκοτρώνη, πολέμησε και πάλι στο πλευρό του και διακρίθηκε για τις χωσιές, δηλαδή τις ενέδρες, που έκαναν οι Έλληνες επαναστάτες στους Αιγυπτίους στρατιώτες του Ιμπραήμ Πασά το 1825-26.
Διηγούνται ότι, ενώ οι Τούρκοι μετέβαινον εις Βέροια Λακωνίας, ο Γιάννακας εφόνευσε παρά τον Πύργον εκ της οπισθοφυλακής τρεις Ατιλήδες (εννοεί Ιππείς) τους οποίους και εσύλησεν.
Αυτόν δε, τον Γιάννακα, εμιμήθησαν και άλλοι και εφόνευσαν περί τους δέκα εις την αυτήν θέσιν, τα δε κουφάρια των φονευμένων εβρωμούσαν επί πολύν χρόνον, δείχνοντας στους Έλληνες ότι τα στρατεύματα του Ιμπραήμ δεν ήταν ανίκητα.
Την 14ην Αυγούστου 1826 στην νέα (δεύτερη) εκστρατεία του Ιμπραήμ Πασά κατά της Μάνης 'κτυπά' στην Κερασιά και στην Αράχωβα Λακωνίας εκατόν πενήντα Αιγυπτίους ιππείς, από τους οποίους φονεύθηκαν τριάντα και αιχμαλωτίστηκαν άλλοι και μαζί με αυτούς και δεκαεπτά άλογα!
Πηγές
